title: Provedbena uredba Komisije (EU) 2018/256 оd 20. veljače 2018. o 281. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom

text:
               21.2.2018

               HR

               Službeni list Europske unije

               L 48/39

         PROVEDBENA UREDBA KOMISIJE (EU) 2018/256
   оd 20. veljače 2018.
   o 281. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 881/2002 od 27. svibnja 2002. o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom (1), a posebno njezin članak 7. stavak 1. točku (a) i članak 7.a stavak 5.,
   budući da:

               (1)

               U Prilogu I. Uredbi (EZ) br. 881/2002 navode se osobe, skupine i subjekti na koje se odnosi zamrzavanje financijskih sredstava i gospodarskih izvora u skladu s tom uredbom.

               (2)

               Odbor za sankcije Vijeća sigurnosti Ujedinjenih naroda odlučio je 14. veljače 2018. izmijeniti jedan unos na popisu osoba, skupina i subjekata na koje bi se zamrzavanje financijskih sredstava i gospodarskih izvora trebalo primijeniti. Prilog I. Uredbi (EZ) br. 881/2002 trebalo bi stoga na odgovarajući način izmijeniti,

         DONIJELA JE OVU UREDBU:
   Članak 1.
   Prilog I. Uredbi (EZ) br. 881/2002 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 20. veljače 2018.

            Za Komisiju,

            u ime predsjednika,

            Voditeljica Službe za instrumente vanjske politike

      (1)  SL L 139, 29.5.2002., str. 9.

      PRILOG
      U Prilogu I. Uredbi (EZ) br. 881/2002 unos „Djamel Lounici (alias Jamal Lounici). Adresa: Alžir. Datum rođenja: 1.2.1962. Mjesto rođenja: Alžir, Alžir. Državljanstvo: alžirsko. Ostali podaci: (a) ime oca je Abdelkader, a ime majke je Johra Birouh; (b) vratio se iz Italije u Alžir gdje boravi od studenoga 2008.; (c) zet Othmana Deramchija. Datum uvrštenja na popis iz članka 2.a stavka 4. točke (b): 16.1.2004.” zamjenjuje se sljedećim:

         „Djamel Lounici (alias Jamal Lounici). Adresa: Alžir. Datum rođenja: 1.2.1962. Mjesto rođenja: Alžir, Alžir. Državljanstvo: alžirsko. Ostali podaci: (a) ime oca je Abdelkader, a ime majke je Johra Birouh; (b) vratio se iz Francuske u Alžir, gdje boravi od rujna 2008. Datum uvrštenja u skladu s člankom 7.d stavkom 2. točkom (i): 16.1.2004.”.


title: Provedbena uredba Komisije (EU) 2018/260 оd 21. veljače 2018. o završetku ispitnog postupka o mogućem izbjegavanju antidampinških mjera uvedenih Provedbenom uredbom Vijeća (EU) br. 1008/2011, kako je izmijenjena Provedbenom uredbom (EU) br. 372/2013, za uvoz ručnih paletnih viličara i njihovih osnovnih dijelova podrijetlom iz Narodne Republike Kine, uvozom poslanim iz Vijetnama bez obzira na to imaju li deklarirano podrijetlo iz Vijetnama ili ne

text:
               22.2.2018

               HR

               Službeni list Europske unije

               L 49/16

         PROVEDBENA UREDBA KOMISIJE (EU) 2018/260
   оd 21. veljače 2018.
   o završetku ispitnog postupka o mogućem izbjegavanju antidampinških mjera uvedenih Provedbenom uredbom Vijeća (EU) br. 1008/2011, kako je izmijenjena Provedbenom uredbom (EU) br. 372/2013, za uvoz ručnih paletnih viličara i njihovih osnovnih dijelova podrijetlom iz Narodne Republike Kine, uvozom poslanim iz Vijetnama bez obzira na to imaju li deklarirano podrijetlo iz Vijetnama ili ne
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1) („osnovna uredba”), a posebno njezin članak 13. stavak 3. i članak 14. stavak 5.,
   budući da:
   1.   POSTUPAK

   1.1.   Prethodni ispitni postupci i postojeće mjere

               (1)

               U srpnju 2005. Vijeće je Uredbom (EZ) br. 1174/2005 (2) uvelo konačnu antidampinšku pristojbu na uvoz ručnih paletnih viličara i njihovih osnovnih dijelova („ručni paletni viličari”) podrijetlom iz Narodne Republike Kine („NRK” ili „Kina”). Mjere su se sastojale od antidampinške pristojbe ad valorem u rasponu od 7,6 % do 46,7 % („početne mjere”).

               (2)

               U srpnju 2008. Vijeće je Uredbom (EZ) br. 684/2008 (3) nakon djelomične privremene revizije ex officio u skladu s člankom 11. stavkom 3. osnovne uredbe razjasnilo opseg mjera i iz početnih antidampinških mjera isključilo određene proizvode odnosno teleskopske viličare, viličare za slaganje, podizne platforme i viličare za vaganje, za koje se utvrdilo da se razlikuju od ručnih paletnih viličara zbog svojih značajki, specifičnih funkcija i krajnjih namjena.

               (3)

               U lipnju 2009. Vijeće je Uredbom (EZ) br. 499/2009 (4), nakon ispitnog postupka u svrhu sprečavanja izbjegavanja mjera iz članka 13. osnovne uredbe, konačne antidampinške pristojbe koje se primjenjuju na „sva ostala trgovačka društva” uvedene Uredbom (EZ) br. 1174/2005 proširilo na ručne paletne viličare poslane iz Tajlanda bez obzira na to jesu li prijavljeni kao proizvod podrijetlom iz Tajlanda ili ne.

               (4)

               U listopadu 2011. Vijeće je Provedbenom uredbom (EU) br. 1008/2011 (5) nakon revizije zbog predstojećeg isteka mjera u skladu s člankom 11. stavkom 2. osnovne uredbe uvelo konačnu antidampinšku pristojbu na uvoz ručnih paletnih viličara podrijetlom iz NRK-a.

               (5)

               U travnju 2013. Vijeće je Provedbenom uredbom (EU) br. 372/2013 (6) nakon privremene revizije u skladu s člankom 11. stavkom 3. osnovne uredbe izmijenilo Uredbu (EU) br. 1008/2011 i uvelo stopu pristojbe od 70,8 % koja se primjenjuje na sav uvoz ručnih paletnih viličara podrijetlom iz NRK-a u Uniju.

               (6)

               U rujnu 2014. Europska komisija („Komisija”) je Provedbenom uredbom (EU) br. 946/2014 (7) nakon revizije u vezi s novim izvoznikom u skladu s člankom 11. stavkom 4. osnovne uredbe izmijenila Uredbu (EU) br. 1008/2011 i uvela pojedinačnu stopu pristojbe od 54,1 % na uvoz ručnih paletnih viličara od društva Ningbo Logitrans Handling Equipment Co.

               (7)

               U kolovozu 2016. Komisija je Provedbenom uredbom (EU) 2016/1346 (8) nakon ispitnog postupka u svrhu sprečavanja izbjegavanja mjera iz članka 13. osnovne uredbe proširila konačne antidampinške pristojbe na snazi na uvoz neznatno izmijenjenih ručnih paletnih viličara koji imaju sustav za mjerenje mase koji nije ugrađen u šasiju (vilice) podrijetlom iz NRK-a.

               (8)

               U studenome 2017. Komisija je Provedbenom uredbom (EU) 2017/2206 (9) nakon druge revizije zbog predstojećeg isteka mjera u skladu s člankom 11. stavkom 2. osnovne uredbe uvela konačnu antidampinšku pristojbu na uvoz ručnih paletnih viličara podrijetlom iz NRK-a.

               (9)

               Trenutačno su na snazi konačne antidampinške pristojbe na uvoz ručnih paletnih viličara i njihovih osnovnih dijelova podrijetlom iz NRK-a koje se sastoje od pristojbe ad valorem u iznosu od 70,8 %.

         1.2.   Zahtjev

               (10)

               Komisija je primila zahtjev na temelju članka 13. stavka 3. i članka 14. stavka 5. osnovne uredbe da ispita moguće izbjegavanje antidampinških mjera uvedenih na uvoz ručnih paletnih viličara i njihovih osnovnih dijelova podrijetlom iz NRK-a uvozom poslanim iz Vijetnama, bez obzira na to ima li deklarirano podrijetlo iz Vijetnama ili ne, te da uvede obvezu evidentiranja takvog uvoza.

               (11)

               Zahtjev su 6. lipnja 2017. podnijela dva proizvođača ručnih paletnih viličara i njihovih osnovnih dijelova iz Unije, Toyota Material Handling Manufacturing Sweden AB i PR Industrial S.r.l. („podnositelji zahtjeva”).

               (12)

               Zahtjev je sadržavao dostatne dokaze prima facie o promjeni strukture trgovine između Unije, NRK-a i Vijetnama za koji se čini da proizlazi iz prakse, obrade ili rada za koje ne postoje dostatni valjani razlozi ili ekonomsko opravdanje osim uvođenja pristojbe, odnosno slanje predmetnog proizvoda preko Vijetnama u Uniju nakon postupaka sklapanja u Vijetnamu. Zahtjev je sadržavao dostatne dokaze prima facie da su ti postupci sklapanja činili izbjegavanje mjera s obzirom na to da su kineski dijelovi činili više od 60 % ukupne vrijednosti sastavljenog proizvoda i da je vrijednost dodana tijekom postupka sklapanja bila manja od 25 % troškova proizvodnje.

               (13)

               Nadalje, zahtjev je sadržavao dostatne dokaze prima facie da su prethodno opisanom praksom dovedeni u pitanje korektivni učinci postojećih antidampinških mjera u smislu količina i cijena i da su cijene proizvoda iz ispitnog postupka bile dampinške u odnosu na uobičajenu vrijednost prethodno utvrđenu u odnosu na predmetni proizvod.

         1.3.   Predmetni proizvod i proizvod iz ispitnog postupka

               (14)

               Proizvod koji je predmet ovog ispitnog postupka jesu ručni paletni viličari i njihovi osnovni dijelovi, tj. šasije i hidraulike, trenutačno obuhvaćeni oznakama KN ex 8427 90 00 i ex 8431 20 00, podrijetlom iz Narodne Republike Kine. Za potrebe ove Uredbe ručni paletni viličari su viličari s kotačima koji podupiru vilice za rukovanje paletama, izrađeni tako da ih operater na tlu ručno gura, vuče i njima upravlja na glatkoj, ravnoj i tvrdoj površini s pomoću zglobne ručice. Ručni paletni viličari izrađeni su samo za podizanje tereta s pomoću ručice na visinu dostatnu za njegov prijevoz i nemaju nikakve dodatne funkcije ili svrhe, kao na primjer i. za pomicanje i podizanje tereta kako bi se podigli na višu razinu ili kao pomoć pri skladištenju tereta (teleskopski viličari); ii. za slaganje jedne palete iznad druge (viličari za slaganje); iii. za podizanje tereta na radnu razinu (podizne platforme); ili iv. za podizanje i vaganje tereta (viličari za vaganje) („predmetni proizvod”).

               (15)

               Proizvod iz ispitnog postupka istovjetan je prethodno definiranom proizvodu, ali je poslan iz Vijetnama, bez obzira na to ima li deklarirano podrijetlo iz Vijetnama ili ne, i trenutačno je razvrstan u iste oznake KN kao predmetni proizvod („proizvod iz ispitnog postupka”).

               (16)

               Ispitni je postupak pokazao da ručni paletni viličari i njihovi osnovni dijelovi, kako su gore definirani, koji se izvoze u Uniju iz NRK-a i koji su poslani iz Vijetnama imaju ista osnovna fizička i tehnička svojstva i iste namjene te se stoga trebaju smatrati istovjetnim proizvodima u smislu članka 1. stavka 4. osnovne uredbe.

         1.4.   Pokretanje postupka

               (17)

               Utvrdivši, nakon obavješćivanja država članica, da postoje dostatni dokazi prima facie za pokretanje ispitnog postupka u skladu s člankom 13. stavkom 3. i člankom 14. stavkom 5. osnovne uredbe, Komisija je odlučila istražiti moguće izbjegavanje antidampinških mjera uvedenih na uvoz ručnih paletnih viličara i njihovih osnovnih dijelova podrijetlom iz Kine i uvesti obvezu evidentiranja uvoza ručnih paletnih viličara i njihovih osnovnih dijelova poslanih iz Vijetnama, bez obzira na to imaju li deklarirano podrijetlo iz Vijetnama ili ne.

               (18)

               Ispitni postupak pokrenut je Provedbenom uredbom Komisije (EU) 2017/1348 (10) („Uredba o pokretanju postupka”).

         1.5.   Razdoblje ispitnog postupka i izvještajno razdoblje

               (19)

               Razdobljem ispitnog postupka obuhvaćeno je razdoblje od 1. siječnja 2011. do 30. lipnja 2017. („razdoblje ispitnog postupka”). Podaci su prikupljeni za razdoblje ispitnog postupka kako bi se, među ostalim, ispitala navodna promjena strukture trgovine nakon uvođenja mjera i nakon povećanja konačne antidampinške pristojbe Provedbenom uredbom (EU) br. 372/2013 te postojanje prakse, obrade ili rada za koje ne postoji dostatni valjani razlozi ili ekonomsko opravdanje osim uvođenja pristojbe. Prikupljeni su i detaljniji podaci za izvještajno razdoblje od 1. srpnja 2016. do 30. lipnja 2017. („izvještajno razdoblje”) kako bi se ispitalo je li uvozom narušen korektivni učinak mjera na snazi u smislu cijena i/ili količina te postojanja dampinga.

         1.6.   Ispitni postupak

               (20)

               Komisija je o pokretanju postupka službeno obavijestila tijela NRK-a i Vijetnama, proizvođače izvoznike i trgovce u tim državama, uvoznike iz Unije za koje se zna da se postupak na njih odnosi i industriju Unije. Upitnici su poslani proizvođačima/izvoznicima u NRK-u i Vijetnamu koji su poznati Komisiji ili koji su se javili u roku utvrđenom u uvodnoj izjavi 15. Uredbe o pokretanju postupka. Upitnici su poslani i uvoznicima u Uniji.

               (21)

               Zainteresirane strane dobile su priliku iznijeti svoja stajališta u pisanom obliku i zatražiti saslušanje u roku utvrđenom Uredbom o pokretanju postupka.

               (22)

               Javila su se tri društva iz Vijetnama, od kojih jedno nije počelo proizvoditi ručne paletne viličare u razdoblju ispitnog postupka, i četiri nepovezana uvoznika.

               (23)

               Odgovore na upitnik poslala su dva vijetnamska društva te zatražila izuzeće od mogućeg produljenja mjera u skladu s člankom 13. stavkom 4. osnovne uredbe.

               (24)

               Četiri nepovezana uvoznika iz Unije odgovorila su na upitnik.

               (25)

               Provjere su obavljene u prostorima sljedećih društava u Vijetnamu:

                           —

                           Vietmachine Producing and Trading Co., Ltd, i

                           —

                           D&D Technologies Co., Ltd.

         2.   REZULTATI ISPITNOG POSTUPKA

   2.1.   Opća razmatranja

               (26)

               U skladu s člankom 13. stavkom 1. osnovne uredbe potrebno je analizirati sljedeće elemente danim redoslijedom kako bi se procijenilo moguće izbjegavanje mjera:

                           —

                           je li promijenjena struktura trgovine između NRK-a i Unije,

                           —

                           je li ta promjena proizašla iz prakse, obrade ili rada za koje ne postoji dostatni valjani razlozi ili ekonomsko opravdanost, osim uvođenja antidampinških mjera na snazi,

                           —

                           postoji li dokaz o šteti ili jesu li narušeni korektivni učinci antidampinških mjera na snazi u smislu cijena i/ili količina proizvoda iz ispitnog postupka, te

                           —

                           postoji li dokaz o dampingu u odnosu na prethodno utvrđene uobičajene vrijednosti za predmetni proizvod.

               (27)

               U ovom ispitnom postupku, budući da dokazi prima facie, koje su u zahtjevu poslali podnositelji zahtjeva, upućuju na postupke sklapanja u Vijetnamu, Komisija je detaljnije analizirala jesu li ispunjeni kriteriji utvrđeni u članku 13. stavku 2. osnovne uredbe, konkretno:

                           —

                           je li postupak sklapanja započeo ili je bitno povećan od, ili neposredno prije, pokretanja antidampinškog ispitnog postupka i jesu li predmetni dijelovi iz zemlje na koju se primjenjuju mjere, i

                           —

                           čine li dijelovi 60 % ili više od ukupne vrijednosti dijelova sastavljenog proizvoda i je li dodana vrijednost dijelova donesenih tijekom postupka sastavljanja ili dovršavanja bila veća od 25 % troškova proizvodnje.

               (28)

               Podaci o izvoznoj prodaji koje su dostavila dva vijetnamska društva poklapali su se s podacima u bazi podataka Comext (11) o uvozu proizvoda iz ispitnog postupka iz Vijetnama. Stoga se smatralo da su ta društva bila jedini izvoznici proizvoda iz ispitnog postupka iz Vijetnama u Uniju tijekom izvještajnog razdoblja.

         2.2.   Uvjet iz članka 13. stavka 2. točke (a): početak ili bitno povećanje postupaka

               (29)

               Obujam prodaje na tržištu Unije za oba se društva od 2013., kada je konačna antidampinška pristojba Provedbenom uredbom (EU) br. 372/2013 povećana na 70,8 %, do izvještajnog razdoblja konstantno povećavao. Oba su društva više nego utrostručila svoj obujam prodaje na tržištu Unije tijekom tog razdoblja. Prije 2013. obujam izvoza tih društava na tržište Unije bio je zanemariv ili nije postojao. Istodobno, kineski izvoz proizvoda iz ispitnog postupka na tržište Unije znatno se smanjio, i to za 65 %. Stoga je zaključeno da je došlo do promjene strukture trgovine s jedne strane između Unije i NRK-a te s druge strane između Unije i Vijetnama i da je stoga ispunjen uvjet utvrđen u članku13. stavku 2. točki (a) osnovne uredbe.

         2.3.   Uvjeti iz članka 13. stavka 2. točke (b): kriterij od 60 % i 25 %

               (30)

               U skladu s člankom 13. stavkom 2. točkom (b) osnovne uredbe, kako bi se utvrdilo izbjegavanje mjera, Komisija je morala provjeriti čine li dijelovi upotrijebljeni u postupku sklapanja, iz zemalja na koje se primjenjuju mjere, 60 % ili više od ukupne vrijednosti dijelova sastavljenog proizvoda te je li vrijednost dodana donesenim dijelovima bila veća od 25 % troškova proizvodnje.

         i.   Prvi kriterij: 60 % ukupne vrijednosti dijelova koji čine sastavljeni proizvod

               (31)

               Za oba društva koja su surađivala utvrđeno je da dijelovi iz zemlje na koju se primjenjuju mjere nisu činili 60 % ili više od ukupne vrijednosti dijelova sastavljenih proizvoda.

               (32)

               Stoga se postupci sklapanja koja su izvršila vijetnamska društva koja su surađivala ne mogu smatrati izbjegavanjem mjera u smislu članka 13. stavka 2. osnovne uredbe.

         ii.   Drugi kriterij: 25 % vrijednosti dodane donesenim dijelovima

               (33)

               Budući da je ispitnim postupkom utvrđeno da nije ispunjen kriterij od 60 % i postupak sklapanja ne može se smatrati izbjegavanjem mjera u smislu članka 13. stavka 2. osnovne uredbe, nije se smatralo potrebnim ispitivati ovaj kriterij.

         2.4.   Uvjeti iz članka 13. stavka 2. točke (c): narušavanje korektivnih učinaka pristojbe i dokazi o dampingu

               (34)

               Budući da je ispitnim postupkom utvrđeno da nije ispunjen kriterij od 60 % i postupak sklapanja ne može se smatrati izbjegavanjem mjera u smislu članka 13. stavka 2. osnovne uredbe, nije se smatralo potrebnim ispitivati ovaj kriterij.

               (35)

               Budući da dva društva na koja se odnosio ispitni postupak čine 100 % vijetnamskog uvoza tijekom izvještajnog razdoblja, nije se moglo utvrditi da se mjere na snazi u pogledu Kine izbjegavaju uvozom poslanim iz Vijetnama.

         3.   ZAVRŠETAK ISPITNOG POSTUPKA

               (36)

               S obzirom na nalaze navedene u uvodnim izjavama od 30. do 32., postojeći ispitni postupak u svrhu sprečavanja izbjegavanja mjera trebalo bi završiti. Stoga bi trebalo obustaviti evidentiranje uvoza ručnih paletnih viličara i njihovih osnovnih dijelova poslanih iz Vijetnama, bez obzira na to imaju li deklarirano podrijetlo iz Vijetnama ili ne, uvedeno Uredbom o pokretanju postupka, a tu uredbu trebalo bi staviti izvan snage.

               (37)

               Zainteresirane strane obaviještene su o bitnim činjenicama i razmatranjima na temelju kojih je Komisija namjeravala završiti ispitni postupak te su imale mogućnost očitovanja. Zaprimljeni komentari nisu bili takve naravi da mogu promijeniti navedene zaključke.

               (38)

               Mjere predviđene ovom Uredbom u skladu su s mišljenjem Odbora uspostavljenog člankom 15. stavkom 1. Uredbe (EU) 2016/1036,

         DONIJELA JE OVU UREDBU:
   Članak 1.
   Završava se ispitni postupak pokrenut Provedbenom uredbom (EU) 2017/1348 kako bi se utvrdilo izbjegavaju li se uvozom u Uniju ručnih paletnih viličara i njihovih osnovnih dijelova, tj. šasije i hidraulike, podrijetlom iz Narodne Republike Kine, trenutačno razvrstanih u oznake KN ex 8427 90 00 i ex 8431 20 00 i poslanih iz Vijetnama, bez obzira na to imaju li deklarirano podrijetlo iz Vijetnama ili ne, (oznake TARIC 8427900013 i 8431200013) mjere uvedene Provedbenom uredbom (EU) br. 1008/2011, kako je izmijenjena Provedbenom uredbom (EU) br. 372/2013.
   Članak 2.
   Carinska tijela obustavljaju evidentiranje uvoza utvrđeno u skladu s člankom 2. Provedbene uredbe (EU) 2017/1348.
   Članak 3.
   Provedbena uredba (EU) 2017/1348 stavlja se izvan snage.
   Članak 4.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 21. veljače 2018.

            Za Komisiju

            Predsjednik

         Jean-Claude JUNCKER

      (1)  SL L 176, 30.6.2016., str. 21.

      (2)  Uredba Vijeća (EZ) br. 1174/2005 od 18. srpnja 2005. o uvođenju konačne antidampinške pristojbe i konačnoj naplati privremene pristojbe uvedene na uvoz ručnih paletnih viličara i njihovih osnovnih dijelova podrijetlom iz Narodne Republike Kine (SL L 189, 21.7.2005., str. 1.).

      (3)  Uredba Vijeća (EZ) br. 684/2008 od 17. srpnja 2008. o razjašnjavanju opsega antidampinških mjera uvedenih Uredbom (EZ) br. 1174/2005 o uvozu ručnih paletnih viličara i njihovih osnovnih dijelova podrijetlom iz Narodne Republike Kine (SL L 192, 19.7.2008., str. 1.).

      (4)  Uredba Vijeća (EZ) br. 499/2009 od 11. lipnja 2009. o proširenju konačne antidampinške pristojbe uvedene Uredbom (EZ) br. 1174/2005 o uvozu ručnih viljuškari i njihovih osnovnih dijelova podrijetlom iz Narodne Republike Kine na uvoz istog proizvoda otpremljenog iz Tajlanda, bez obzira na to je li prijavljen kao proizvod podrijetlom iz Tajlanda ili ne (SL L 151, 16.6.2009., str. 1.).

      (5)  Provedbena uredba Vijeća (EU) br. 1008/2011 od 10. listopada 2011. o uvođenju konačne antidampinške pristojbe na uvoz ručnih paletnih viličara i njihovih osnovnih dijelova podrijetlom iz Narodne Republike Kine kako je proširena na uvoz ručnih paletnih viličara i njihovih osnovnih dijelova poslanih iz Tajlanda, bez obzir na to imaju li deklarirano podrijetlo iz Tajlanda ili ne, nakon revizije po isteku mjere prema članku 11. stavku 2. Uredbe (EZ) br. 1225/2009 (SL L 268, 13.10.2011., str. 1.).

      (6)  Provedbena uredba Vijeća (EU) br. 372/2013 od 22. travnja 2013. o izmjeni Provedbene uredbe (EU) br. 1008/2011 o uvođenju konačne antidampinške pristojbe na uvoz ručnih paletnih viličara i njihovih osnovnih dijelova podrijetlom iz Narodne Republike Kine nakon parcijalne privremene revizije prema članku 11. stavku 3. Uredbe (EZ) br. 1225/2009 (SL L 112, 24.4.2013., str. 1.).

      (7)  Provedbena uredba Komisije (EU) br. 946/2014 оd 4. rujna 2014. o izmjeni Provedbene uredbe Vijeća (EU) br. 1008/2011 o uvođenju konačne antidampinške pristojbe na uvoz ručnih paletnih viličara i njihovih osnovnih dijelova podrijetlom iz Narodne Republike Kine nakon revizije „novog izvoznika” u skladu s člankom 11. stavkom 4. Uredbe Vijeća (EZ) br. 1225/2009 (SL L 265, 5.9.2014., str. 7.).

      (8)  Provedbena uredba Komisije (EU) 2016/1346 оd 8. kolovoza 2016. o proširenju konačne antidampinške pristojbe uvedene Provedbenom uredbom Vijeća (EU) br. 1008/2011, kako je izmijenjena Provedbenom uredbom Vijeća (EU) br. 372/2013, o uvozu ručnih paletnih viličara i njihovih osnovnih dijelova podrijetlom iz Narodne Republike Kine na uvoz neznatno izmijenjenih ručnih paletnih viličara podrijetlom iz Narodne Republike Kine (SL L 214, 9.8.2016., str. 1.).

      (9)  Provedbena uredba Komisije (EU) 2017/2206 оd 29. studenoga 2017. o uvođenju konačne antidampinške pristojbe na uvoz ručnih paletnih viličara i njihovih osnovnih dijelova podrijetlom iz Narodne Republike Kine nakon revizije zbog predstojećeg isteka mjera u skladu s člankom 11. stavkom 2. Uredbe (EU) 2016/1036 Europskog parlamenta i Vijeća (SL L 314, 30.11.2017., str. 12.).

      (10)  Provedbena uredba Komisije (EU) 2017/1348 оd 19. srpnja 2017. o pokretanju ispitnog postupka o mogućem izbjegavanju antidampinških mjera uvedenih Provedbenom uredbom Vijeća (EU) br. 1008/2011, kako je izmijenjena Provedbenom uredbom (EU) br. 372/2013, o uvozu ručnih paletnih viličara i njihovih osnovnih dijelova podrijetlom iz Narodne Republike Kine uvozom poslanim iz Vijetnama, bez obzira na to ima li deklarirano podrijetlo iz Vijetnama ili ne, te o uvjetovanju takvog uvoza evidentiranjem (SL L 188, 20.7.2017., str. 1.).

      (11)  Comext je baza podataka o statistici vanjske trgovine koju vodi Eurostat.


title: Provedbena uredba Vijeća (EU) 2018/565 od 12. travnja 2018. o provedbi Uredbe (EU) br. 359/2011 o mjerama ograničavanja protiv određenih osoba, subjekata i tijela s obzirom na stanje u Iranu

text:
               13.4.2018

               HR

               Službeni list Europske unije

               L 95/1

         PROVEDBENA UREDBA VIJEĆA (EU) 2018/565
   od 12. travnja 2018.
   o provedbi Uredbe (EU) br. 359/2011 o mjerama ograničavanja protiv određenih osoba, subjekata i tijela s obzirom na stanje u Iranu
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EU) br. 359/2011 od 12. travnja 2011. o mjerama ograničavanja protiv određenih osoba, subjekata i tijela s obzirom na stanje u Iranu (1), a posebno njezin članak 12. stavak 1.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 12. travnja 2011. donijelo Uredbu (EU) br. 359/2011.

               (2)

               Na temelju preispitivanja Odluke Vijeća 2011/235/ZVSP (2), Vijeće je odlučilo da bi mjere ograničavanja navedene u toj odluci trebalo produljiti do 13. travnja 2019.

               (3)

               Vijeće je također zaključilo da bi unose u vezi s 29 osoba i jednim subjektom iz Priloga I. Uredbi (EU) br. 359/2011 trebalo ažurirati.

               (4)

               Prilog I. Uredbi (EU) br. 359/2011 trebalo bi na odgovarajući način izmijeniti,

         DONIJELO JE OVU UREDBU:
   Članak 1.
   Prilog I. Uredbi (EU) br. 359/2011 mijenja se kako je navedeno u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Luxembourgu 12. travnja 2018.

            Za Vijeće

            Predsjednik

         T. DONCHEV

      (1)  SL L 100, 14.4.2011., str. 1.

      (2)  Odluka Vijeća 2011/235/ZVSP od 12. travnja 2011. o mjerama ograničavanja protiv određenih osoba i subjekata s obzirom na stanje u Iranu (SL L 100, 14.4.2011., str. 51.).

      PRILOG
      Sljedeći unosi zamjenjuju odgovarajuće unose na popisu fizičkih i pravnih osoba, subjekata i tijela koji su navedeni u Prilogu I. Odluci (EU) br. 359/2011:

         „Osobe

                     Ime

                     Identifikacijski podaci

                     Obrazloženje

                     Datum uvrštenja na popis

                     1.

                     AHMADI-MOQADDAM Esmail

                     Mjesto rođenja: Teheran, Iran
                     Datum rođenja: 1961.

                     Bivši viši savjetnik za sigurnosna pitanja načelnika Glavnog stožera oružanih snaga. Bivši ravnatelj iranske Nacionalne policije (od 2005. do početka 2015.). Snage pod njegovim zapovjedništvom provodile su brutalne napade na mirne prosvjednike te su provele nasilan noćni napad na studentske domove Sveučilišta u Teheranu 15. lipnja 2009. Trenutačno zapovjednik iranskog stožera za podršku jemenskom narodu.

                     12.4.2011.

                     3.

                     ARAGHI (ERAGHI) Abdollah

                     Bivši zamjenik vođe kopnenih snaga IRGC-a. Neposredno je i osobno odgovoran za represiju protiv prosvjeda tijekom cijeloga ljeta 2009.

                     12.4.2011.

                     9.

                     NAQDI Mohammad-Reza

                     Mjesto rođenja: Najaf, Irak
                     Datum rođenja: oko 1952.

                     Zamjenik načelnika IRGC-a za kulturna i socijalna pitanja. Bivši zapovjednik snaga Basij. Kao zapovjednik snaga Basij IRGC-a, Naqdi je bio odgovoran za zlostavljanja koja su snage Basij počinile krajem 2009. ili je u njima sudjelovao, uključujući nasilni odgovor na prosvjede u Noći Ašure u prosincu 2009. koji je za posljedicu imao 15 mrtvih i stotine uhićenih prosvjednika. Prije imenovanja zapovjednikom snaga Basij u listopadu 2009. Naqdi je bio vođa obavještajne jedinice snaga Basij odgovorne za ispitivanje osoba uhićenih tijekom postizborne represije.

                     12.4.2011.

                     10.

                     RADAN Ahmad-Reza

                     Mjesto rođenja: Isfahan, Iran
                     Datum rođenja: 1963.

                     Bivši ravnatelj Centra za strateške studije u okviru Iranskih snaga za izvršavanje zakonâ, tijela koje je povezano s Nacionalnom policijom. Bivši ravnatelj Policijskog centra za strateške studije, bivši zamjenik ravnatelja iranske Nacionalne policije (do lipnja 2014.). Kao zamjenik ravnatelja Nacionalne policije od 2008. Radan je bio odgovoran za premlaćivanja, ubojstva i proizvoljna uhićenja te pritvaranja prosvjednika koja su izvršile policijske snage. Trenutačno zapovjednik IRGC-a zadužen za obuku iračkih „antiterorističkih” snaga

                     12.4.2011.

                     11.

                     RAJABZADEH Azizollah

                     Bivši vođa Teheranske organizacije za ublažavanje katastrofa (TDMO). Bivši načelnik teheranske policije (do siječnja 2010.).
                     Kao zapovjednik snaga za izvršavanje zakonâ u širem Teheranu, Azizollah Rajabzadeh najviše je rangirana osoba optužena za zlostavljanja u centru za pritvor Kahrizak.

                     12.4.2011.

                     12.

                     SAJEDI-NIA Hossein

                     Zamjenik zapovjednika za policijske operacije. Bivši načelnik teheranske policije, bivši zamjenik ravnatelja iranske Nacionalne policije odgovoran za policijske operacije. Zadužen je za koordiniranje represivnih akcija, za Ministarstvo unutarnjih poslova, u iranskom glavnom gradu.

                     12.4.2011.

                     13.

                     TAEB Hossein

                     Mjesto rođenja: Teheran
                     Datum rođenja: 1963.

                     Vođa obavještajne jedinice IRGC-a. Bivši zamjenik zapovjednika obavještajne jedinice IRGC-a. Bivši zapovjednik snaga Basij (do listopada 2009.). Snage pod njegovim zapovjedništvom sudjelovale su u masovnim premlaćivanjima, ubojstvima, pritvaranjima i mučenjima mirnih prosvjednika.

                     12.4.2011.

                     16.

                     HADDAD Hassan (također poznat kao Hassan ZAREH DEHNAVI)

                     Bivši zamjenik dužnosnika nadležnog za sigurnost pri Revolucionarnom sudu u Teheranu. Bivši sudac u 26. podružnici Revolucionarnog suda u Teheranu. Bio je nadležan za predmete pritvorenika uhićenih tijekom postizborne krize te je redovito prijetio obiteljima pritvorenika kako bi ih ušutkao. Imao je ključnu ulogu u izdavanju nalogâ za zadržavanje u centru za pritvor Kahrizak. Iranske su vlasti u studenome 2014. službeno priznale njegovu ulogu u smrtima pritvorenikâ.

                     12.4.2011.

                     21.

                     MOHSENI-EJEI Gholam-Hossein

                     Mjesto rođenja: Ejiyeh
                     Datum rođenja: oko 1956.

                     Član Vijeća za primjerenost. Iranski glavni javni tužitelj od rujna 2009. te zamjenik predsjednika i glasnogovornik pravosudnih tijela. Bivši ministar za obavještajnu djelatnost (tijekom izbora 2009.). Dok je bio ministar za obavještajnu djelatnost tijekom izbora 2009., obavještajci pod njegovim zapovjedništvom bili su odgovorni za zatvaranje, mučenje i iznuđivanje lažnih priznanja koja su pod pritiskom pribavili od stotina aktivista, novinara, disidenata i reformističkih političara. Osim toga, političke su se ličnosti prisiljavale na lažna priznanja pod neizdrživim ispitivanjima, koja su uključivala mučenje, zlostavljanje, ucjene i prijetnje članovima obitelji.

                     12.4.2011.

                     26.

                     SHARIFI Malek Adjar (također poznat kao SHARIFI Malek Ajdar)

                     Sudac Vrhovnog suda, voditelj 43. sektora. Bivši predsjednik pravosudnih tijela u Istočnom Azerbajdžanu. Odgovoran je za suđenje Sakinehu Mohammadi-Ashtianiju.

                     12.4.2011.

                     28.

                     YASAGHI Ali-Akbar

                     Sudac Vrhovnog suda, voditelj 44. sektora. Zamjenik izvršnog direktora Zaklade Setad-e Dieh. Bivši glavni sudac Revolucionarnog suda u Mashhadu. Suđenja u njegovoj nadležnosti provodila su se po hitnom postupku i iza zatvorenih vrata, pri čemu se nisu poštovala temeljna prava optuženih. Budući da su odluke o izvršenju kazne donošene skupno, smrtne kazne izricane su bez odgovarajućeg poštovanja postupaka pravičnog suđenja.

                     12.4.2011.

                     32.

                     ZANJIREI Mohammad-Ali

                     Viši savjetnik i bivši zamjenik ravnatelja iranske Organizacije za zatvore, odgovoran za zlostavljanja i uskraćivanje pravâ u centru za pritvor.. Naredio je premještaj mnogih zatvorenika u samicu.

                     12.4.2011.

                     33.

                     ABBASZADEH-MESHKINI Mahmoud

                     Savjetnik Vijeća za ljudska prava. Bivši tajnik Vijeća za ljudska prava. Bivši guverner pokrajine Ilam. Bivši politički direktor u Ministarstvu unutarnjih poslova. Kao voditelj Odbora iz članka 10. Zakona o aktivnostima političkih stranaka i skupina bio je zadužen za izdavanje odobrenja za demonstracije i druga javna događanja te registraciju političkih stranaka.
                     Privremeno je 2010. zabranio aktivnosti dviju reformističkih političkih stranaka povezanih s Mousavijem – Islamske iranske fronte za sudjelovanje i Organizacije mudžahedina islamske revolucije.
                     Od 2009. sustavno i neprestano zabranjuje sva nevladina okupljanja i time uskraćuje ustavno pravo na prosvjed, što dovodi do brojnih uhićenja mirnih prosvjednika, koja su protivna pravu na slobodu okupljanja.
                     Također je 2009. oporbi uskratio dozvolu za ceremoniju žalovanja za ubijenima u prosvjedima zbog predsjedničkih izbora.

                     10.10.2011.

                     34.

                     AKBARSHAHI Ali-Reza

                     Bivši glavni direktor iranskog Stožera za kontrolu narkotika (također poznat kao Stožer za suzbijanje narkotika). Bivši zapovjednik teheranske policije. Policijske snage pod njegovim su vodstvom izvansudski primjenjivale silu nad osumnjičenima tijekom uhićenja i istražnog pritvora. Teheranska policija također je bila umiješana u racije u studentskim domovima Teheranskog sveučilišta u lipnju 2009., kada su, prema podacima povjerenstva iranskog parlamenta (Madžlisa), pripadnici policije i snaga Basij ozlijedili više od 100 studenata. Trenutačno načelnik željezničke policije.

                     10.10.2011.

                     36.

                     AVAEE Seyyed Ali-Reza (također poznat kao AVAEE Seyyed Alireza)

                     Ministar pravosuđa. Bivši direktor ureda za posebne istrage. Zamjenik ministra unutarnjih poslova i voditelj javnog registra do srpnja 2016. Savjetnik Disciplinskog suda za suce od travnja 2014. Bivši predsjednik pravosudnih tijela u Teheranu. Kao predsjednik pravosudnih tijela u Teheranu bio je odgovoran za povrede ljudskih prava, proizvoljna uhićenja, uskraćivanje pravâ zatvorenicima i porast broja pogubljenja.

                     10.10.2011.

                     40.

                     HABIBI Mohammad Reza

                     Voditelj ureda Ministarstva pravosuđa u Yazdu. Bivši zamjenik javnog tužitelja u Isfahanu. Sudjelovao je u postupcima u kojima je optuženicima uskraćeno pravo na pošteno suđenje – primjerice, Abdollahu Fathiju koji je pogubljen u svibnju 2011. nakon što je Habibi tijekom njegova suđenja u ožujku 2010. ignorirao njegovo pravo na saslušanje i probleme s psihičkim zdravljem. Sudjelovao je stoga u teškom kršenju prava na zakonito postupanje, što je doprinijelo pretjeranoj i sve češćoj primjeni smrtne kazne i naglom porastu broja pogubljenja od početka 2011.

                     10.10.2011.

                     45.

                     JOKAR Mohammad Saleh

                     Zamjenik načelnika za parlamentarne poslove Revolucionarne garde. Parlamentarni zastupnik za pokrajinu Yazd od 2011. do 2016. i član Parlamentarnog odbora za nacionalnu sigurnost i vanjsku politiku. Bivši zapovjednik studentskih snaga Basij.
                     U svojstvu zapovjednika studentskih snaga Basij aktivno je sudjelovao u suzbijanju prosvjeda u školama i sveučilištima te u izvansudskom pritvaranju aktivista i novinara.

                     10.10.2011.

                     48.

                     MAHSOULI Sadeq (također poznat kao MAHSULI Sadeq)

                     Mjesto rođenja: Oroumieh, Iran
                     Datum rođenja: 1959./1960.

                     Savjetnik bivšeg predsjednika Mahmouda Ahmadinejada, trenutačni član Vijeća za primjerenost i zamjenik predsjednika Fronte ustrajnosti. Ministar socijalne skrbi i socijalne sigurnosti između 2009. i 2011. Ministar unutarnjih poslova do kolovoza 2009. Kao ministar unutarnjih poslova, Mahsouli je bio nadležan za sve policijske snage, sigurnosne agente Ministarstva unutarnjih poslova i agente u civilu. Snage pod njegovim zapovjedništvom odgovorne su za napade na studentske domove Teheranskog sveučilišta 14. lipnja 2009. i mučenja studenata u podrumu Ministarstva (zloglasna podrumska etaža 4). Drugi prosvjednici teško su zlostavljani u centru za pritvor Kahrizak, kojim je upravljala policija pod nadzorom Mahsoulija.

                     10.10.2011.

                     50.

                     OMIDI Mehrdad (također poznat kao Reza; OMIDI Reza)

                     Voditelj VI. policijskog sektora, Istražni odjel. Bivši voditelj obavještajne službe pri iranskoj policiji. Bivši voditelj Odjela za računalni kriminal pri iranskoj policiji. Odgovoran je za tisuće istraga i optužnica protiv reformista i političkih protivnika koji su se koristili internetom. Stoga je odgovoran za teška kršenja ljudskih prava u okviru represije protiv osoba koje su javno branile svoja legitimna prava, uključujući slobodu izražavanja.

                     10.10.2011.

                     51.

                     SALARKIA Mahmoud

                     Bivši predsjednik nogometnog kluba ‚Persepolis’ iz Teherana.

                     Bivši predsjednik Komisije za benzin i transport Grada Teherana. Zamjenik glavnog javnog tužitelja u Teheranu za zatvorske poslove za vrijeme represije u 2009.
                     Kao zamjenik glavnog javnog tužitelja u Teheranu za zatvorske poslove bio je izravno odgovoran za brojne uhidbene naloge protiv nevinih i mirnih prosvjednika i aktivista. Brojna izvješća branitelja ljudskih prava pokazuju da su prema njegovu nalogu gotovo svi koji su uhićeni držani u izolaciji bez pristupa odvjetniku ili obitelji te bez optužbe, tijekom razdobljâ različite duljine, često u uvjetima koji su jednaki prisilnom nestanku. Njihove obitelji često nisu bile obaviještene o uhićenju.

                     10.10.2011.

                     53.

                     TALA Hossein (također poznat kao TALA Hosseyn)

                     Gradonačelnik Eslamshahra. Bivši zastupnik u iranskom parlamentu. Bivši glavni guverner (‚Farmandar’) pokrajine Teheran do rujna 2010. Bio je odgovoran za intervenciju policijskih snaga te stoga za suzbijanje prosvjeda. U prosincu 2010. primio je nagradu zbog svoje uloge u postizbornoj represiji.

                     10.10.2011.

                     54.

                     TAMADDON Morteza (također poznat kao TAMADON Morteza)

                     Mjesto rođenja: Shahr Kord – Isfahan
                     Datum rođenja: 1959.

                     Bivši voditelj Vijeća za javnu sigurnost pokrajine Teheran. Bivši glavni guverner IRGC-a pokrajine Teheran. U svojstvu guvernera i voditelja Vijeća za javnu sigurnost pokrajine Teheran, snosi opću odgovornost za sve represivne aktivnosti koje je IRGC poduzimao u pokrajini Teheran, između ostalog represiju nad političkim prosvjedima od lipnja 2009. Trenutačno član uprave Tehnološkog sveučilišta Khajeh Nasireddin Tusi.

                     10.10.2011.

                     55.

                     ZEBHI Hossein

                     Sudac Vrhovnog suda. Bivši zamjenik iranskog glavnog javnog tužitelja. Zadužen je za nekoliko sudskih slučajeva povezanih s postizbornim prosvjedima.

                     10.10.2011.

                     59.

                     BAKHTIARI Seyyed Morteza

                     Mjesto rođenja: Mashhad, Iran
                     Datum rođenja: 1952.

                     Zamjenik skrbnika mauzoleja imama Reze. Bivši službenik Posebnog vjerskog suda. Bivši ministar pravosuđa (od 2009. do 2013.). Dok je obnašao dužnost ministra pravosuđa, zatvorski uvjeti u Iranu pali su znatno ispod prihvaćenih međunarodnih standarda, a zlostavljanje zatvorenika bilo je široko rasprostranjeno. Povrh toga, imao je ključnu ulogu u prijetnjama iranskoj dijaspori i njezinu šikaniranju, objavljujući osnivanje posebnog suda nadležnog specifično za suđenja protiv Iranaca koji žive izvan zemlje. Za njegova mandata naglo je porastao broj pogubljenja u Iranu, između ostalog tajnih pogubljenja koje vlada nije objavila te pogubljenja u vezi s kaznenim djelima povezanima s drogom.

                     10.10.2011.

                     60.

                     HOSSEINI dr. Mohammad (također poznat kao HOSSEYNI dr. Seyyed Mohammad; Seyed, Sayyed i Sayyid)

                     Mjesto rođenja: Rafsanjan, Kerman
                     Datum rođenja: 1961.

                     Savjetnik bivšeg predsjednika Mahmouda Ahmadinejada i glasnogovornik radikalne političke frakcije stranke YEKTA. Bivši ministar kulture i islamskog usmjeravanja (od 2009. do 2013.). Bivši član IRGC-a, sudjelovao je u represiji protiv novinara.

                     10.10.2011.

                     69.

                     MORTAZAVI Seyyed Solat

                     Mjesto rođenja: Farsan, pokrajina Čahar-Mahal i Bahtijari (jug), Iran
                     Datum rođenja: 1967.

                     Bivši gradonačelnik Mashhada, drugog po veličini grada u Iranu, u kojemu se redovito odvijaju javna pogubljenja. Bivši zamjenik ministra unutarnjih poslova za politička pitanja. Bio je odgovoran za represiju protiv osoba koje su javno branile svoja legitimna prava, uključujući slobodu izražavanja. Poslije je imenovan predsjednikom Iranskog izbornog odbora za parlamentarne izbore 2012. i za predsjedničke izbore 2013.

                     23.3.2012.

                     73.

                     FAHRADI Ali

                     Zamjenik voditelja Inspektorata za pravna pitanja i javnu inspekciju Ministarstva pravosuđa u Teheranu. Bivši javni tužitelj u Karaju. Odgovoran je za teška kršenja ljudskih prava, između ostalog za kazneni progon na suđenjima na kojima je izrečena smrtna kazna. U Karaju je zabilježen velik broj pogubljenja dok je on bio javni tužitelj.

                     23.3.2012.

                     75.

                     RAMEZANI Gholamhossein

                     Voditelj obavještajne službe Ministarstva obrane od 2011. Zapovjednik obavještajne jedinice IRGC-a (Pasdaran) od studenoga 2009. do ožujka 2011. Zamjenik zapovjednika obavještajne jedinice IRGC-a (Pasdaran) od ožujka 2008. do studenoga 2009. Voditelj sigurnosno-obavještajne službe IRGC-a (Pasdaran) od travnja 2006. do ožujka 2008. Sudjelovao je u suzbijanju slobode izražavanja, između ostalog povezanošću s odgovornima za uhićenja blogera/novinara u 2004. te je navodno imao ulogu u suzbijanju postizbornih prosvjeda u 2009.

                     23.3.2012.

                     82.

                     SARAFRAZ Mohammad (dr.) (također poznat kao Haj-agha Sarafraz)

                     Mjesto rođenja: Teheran
                     Datum rođenja: oko 1963.
                     Boravište: Teheran Radno mjesto: Sjedište IRIB-a i Press TV, Teheran

                     Bivši član Vrhovnog vijeća za kiberprostor. Bivši predsjednik Radiotelevizije Islamske Republike Iran (IRIB). Bivši voditelj televizijskih mreža IRIB World Service i Press TV-a, odgovoran za sve odluke u vezi s programom. Blisko povezan s državnim sigurnosnim aparatom. Pod njegovim je vodstvom Press TV, zajedno s IRIB-om, surađivao s iranskim sigurnosnim službama i javnim tužiteljima radi emitiranja prisilnih priznanja pritvorenikâ, uključujući priznanje iransko-kanadskog novinara i redatelja Maziara Baharija u tjednoj emisiji ‚Iran Today’. Neovisni regulator za radiodifuziju OFCOM kaznio je Press TV u Ujedinjenoj Kraljevini sa 100 000  funti zbog emitiranja Baharijeva priznanja 2011., koje je snimljeno u zatvoru dok je Bahari bio pod prisilom. Sarafraz je stoga povezan s kršenjem prava na zakonito postupanje i pošteno suđenje.

                     12.3.2013.

               Subjekti

                     Ime

                     Identifikacijski podaci

                     Obrazloženje

                     Datum uvrštenja na popis

                     1.

                     Kiberpolicija

                     Lokacija: Teheran, Iran
                     Internetske stranice: http://www.cyberpolice.ir

                     Iranska kiberpolicija, osnovana u siječnju 2011., jedinica je Policije Islamske Republike Iran, kojoj je u to vrijeme na čelu bio Esmail Ahmadi-Moqaddam (uvršten na popis), a na toj je dužnosti ostao do početka 2015. Ahmadi-Moqaddam naglasio je da će se Kiberpolicija baviti antirevolucionarnim i disidentskim skupinama koje su 2009. iskoristile društvene mreže na internetu kako bi potaknule prosvjede protiv ponovnog izbora predsjednika Mahmouda Ahmadinejada. Kiberpolicija izdala je u siječnju 2012. nove smjernice za internetske kafiće, prema kojima su korisnici dužni dati osobne informacije koje će vlasnici kafića čuvati šest mjeseci, kao i evidenciju internetskih stranica koje su posjetili. Pravilima se također od vlasnika kafića zahtijeva da instaliraju internu televiziju, odnosno videonadzor i čuvaju snimke šest mjeseci. Na temelju tih novih pravila mogu nastati kontrolne knjige kojima se vlasti mogu koristiti kako bi ušle u trag aktivistima ili bilo kome koga se smatra prijetnjom nacionalnoj sigurnosti.
                     Iranski mediji u lipnju 2012. izvijestili su da će Kiberpolicija pokrenuti represiju protiv virtualnih privatnih mreža (VPN-a). Kiberpolicija je bez naloga 30. listopada 2012. uhitila blogera Sattara Beheshtija zbog ‚djela protiv nacionalne sigurnosti na društvenim mrežama i Facebooku’. Beheshti je na svojem blogu kritizirao iransku vladu. Beheshti je 3. studenoga 2012. pronađen mrtav u svojoj zatvorskoj ćeliji te se vjeruje da su ga službe Kiberpolicije mučile do smrti.

                     12.3.2013.”


title: Provedbena uredba Komisije (EU) 2018/1025 оd 19. srpnja 2018. o izmjeni Uredbe Vijeća (EZ) br. 1210/2003 o određenim posebnim ograničenjima gospodarskih i financijskih odnosa s Irakom

text:
               20.7.2018

               HR

               Službeni list Europske unije

               L 184/1

         PROVEDBENA UREDBA KOMISIJE (EU) 2018/1025
   оd 19. srpnja 2018.
   o izmjeni Uredbe Vijeća (EZ) br. 1210/2003 o određenim posebnim ograničenjima gospodarskih i financijskih odnosa s Irakom
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1210/2003 od 7. srpnja 2003. o određenim posebnim ograničenjima gospodarskih i financijskih odnosa s Irakom i stavljanju izvan snage Uredbe (EZ) br. 2465/96 (1), a posebno njezin članak 11. točku (b),
   budući da:

               (1)

               U Prilogu III. Uredbi (EZ) br. 1210/2003 navode se javna tijela, društva i agencije te fizičke i pravne osobe, tijela i subjekti prijašnje iračke vlade na koje se odnosi zamrzavanje sredstava i ekonomskih izvora smještenih izvan Iraka na dan 22. svibnja 2003. u skladu s tom uredbom.

               (2)

               Odbor za sankcije Vijeća sigurnosti Ujedinjenih naroda odlučio je 13. srpnja 2018. izbrisati dva unosa s popisa osoba ili subjekata na koje se treba primjenjivati zamrzavanje sredstava i ekonomskih izvora.

               (3)

               Prilog III. Uredbi (EZ) br. 1210/2003 trebalo bi stoga na odgovarajući način izmijeniti,

         DONIJELA JE OVU UREDBU:
   Članak 1.
   Prilog III. Uredbi (EZ) br. 1210/2003 mijenja se kako je utvrđeno u Prilogu ovoj Uredbi.
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 19. srpnja 2018.

            Za Komisiju,

            u ime predsjednika,

            voditeljica Službe za instrumente vanjske politike

      (1)  SL L 169, 8.7.2003., str. 6.

      PRILOG

         U Prilogu III. brišu se sljedeći unosi:

                                 „62.

                                 IRAQI LIFE INSURANCE COMPANY. Adrese: (a) Aqaba Bin Nafie Square, P.O. Box 989, Baghdad, Iraq; (b) P.O. Box 989, Karradah Al Sharkiya, Baghdad, Iraq.”

                                 „96.

                                 NATIONAL INSURANCE COMPANY [IRAQ]. Adrese: (a) Khullani Street, P.O. Box 248, Baghdad, Iraq; (b) Aman Building, Khullani Square, Baghdad, Iraq.”


title: Provedbena uredba Komisije (EU) 2018/1026 оd 19. srpnja 2018. o najnižoj prodajnoj cijeni za obrano mlijeko u prahu za dvadeset i drugi djelomični poziv za podnošenje ponuda u okviru natječajnog postupka otvorenog Provedbenom uredbom (EU) 2016/2080

text:
               20.7.2018

               HR

               Službeni list Europske unije

               L 184/3

         PROVEDBENA UREDBA KOMISIJE (EU) 2018/1026
   оd 19. srpnja 2018.
   o najnižoj prodajnoj cijeni za obrano mlijeko u prahu za dvadeset i drugi djelomični poziv za podnošenje ponuda u okviru natječajnog postupka otvorenog Provedbenom uredbom (EU) 2016/2080
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1),
   uzimajući u obzir Provedbenu uredbu Komisije (EU) 2016/1240 оd 18. svibnja 2016. o utvrđivanju pravila za primjenu Uredbe (EU) br. 1308/2013 Europskog parlamenta i Vijeća s obzirom na javnu intervenciju i potpore za privatno skladištenje (2), a posebno njezin članak 32.,
   budući da:

               (1)

               Provedbenom uredbom Komisije (EU) 2016/2080 (3) otvorena je prodaja obranog mlijeka u prahu putem natječajnog postupka.

               (2)

               U svjetlu ponuda primljenih za dvadeset i drugi djelomični poziv za podnošenje ponuda, trebalo bi odrediti najnižu prodajnu cijenu.

               (3)

               Odbor za zajedničku organizaciju poljoprivrednih tržišta nije dostavio mišljenje u roku koji je utvrdio njegov predsjednik,

         DONIJELA JE OVU UREDBU:
   Članak 1.
   Za dvadeset i drugi djelomični poziv za podnošenje ponuda za prodaju obranog mlijeka u prahu u okviru natječajnog postupka otvorenog Provedbenom uredbom (EU) 2016/2080, za koji je rok za podnošenje ponuda istekao 17. srpnja 2018., najniža prodajna cijena iznosi 112,50 EUR/100 kg.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 19. srpnja 2018.

            Za Komisiju,

            u ime predsjednika,

         Jerzy PLEWA

            Glavni direktor

            Glavna uprava za poljoprivredu i ruralni razvoj

      (1)  SL L 347, 20.12.2013., str. 671.

      (2)  SL L 206, 30.7.2016., str. 71.

      (3)  Provedbena uredba Komisije (EU) 2016/2080 оd 25. studenoga 2016. o otvaranju prodaje obranog mlijeka u prahu putem natječajnog postupka (SL L 321, 29.11.2016., str. 45.).


title: Provedbena uredba Komisije (EU) 2018/1060 оd 26. srpnja 2018. o produljenju odobrenja aktivne tvari trifloksistrobin u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011 (Tekst značajan za EGP.)

text:
                  27.7.2018

                  HR

                  Službeni list Europske unije

                  L 190/3

         PROVEDBENA UREDBA KOMISIJE (EU) 2018/1060
         оd 26. srpnja 2018.
         o produljenju odobrenja aktivne tvari trifloksistrobin u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 20. stavak 1.,
         budući da:

                     (1)

                     Direktivom Komisije 2003/68/EZ (2) trifloksistrobin uvršten je u Prilog I. Direktivi Vijeća 91/414/EEZ (3) kao aktivna tvar.

                     (2)

                     Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).

                     (3)

                     Odobrenje aktivne tvari trifloksistrobin, kako je navedena u dijelu A Priloga Provedbenoj uredbi (EU) br. 540/2011, istječe 31. srpnja 2018.

                     (4)

                     Zahtjev za produljenje odobrenja aktivne tvari trifloksistrobin podnesen je u skladu s člankom 1. Provedbene uredbe Komisije (EU) br. 844/2012 (5) u roku predviđenom tim člankom.

                     (5)

                     Podnositelj zahtjeva dostavio je dodatnu dokumentaciju u skladu sa zahtjevima iz članka 6. Provedbene uredbe (EU) br. 844/2012. Država članica izvjestiteljica utvrdila je da je zahtjev potpun.

                     (6)

                     Država članica izvjestiteljica nakon savjetovanja s državom članicom suizvjestiteljicom pripremila je izvješće o ocjeni produljenja i dostavila ga 29. rujna 2016. Europskoj agenciji za sigurnost hrane („Agencija”) i Komisiji.

                     (7)

                     Agencija je izvješće o ocjeni produljenja dostavila podnositelju zahtjeva i državama članicama na očitovanje te je primljene primjedbe proslijedila Komisiji. Agencija je uz to sažetak dodatne dokumentacije učinila dostupnim javnosti.

                     (8)

                     Agencija je 19. rujna 2017. Komisiji dostavila zaključak (6) o tome može li se pretpostaviti da trifloksistrobin ispunjava mjerila za odobravanje iz članka 4. Uredbe (EZ) br. 1107/2009. Komisija je 23. ožujka 2018. Stalnom odboru za bilje, životinje, hranu i hranu za životinje dostavila nacrt izvješća o produljenju odobrenja za trifloksistrobin.

                     (9)

                     Podnositelju zahtjeva omogućeno je podnošenje primjedbi na nacrt izvješća o produljenju.

                     (10)

                     Za jednu ili više reprezentativnih uporaba najmanje jednog sredstva za zaštitu bilja koje sadržava tu aktivnu tvar utvrđeno je da su mjerila za odobravanje predviđena člankom 4. Uredbe (EZ) br. 1107/2009 ispunjena.

                     (11)

                     Stoga je primjereno produljiti odobrenje za trifloksistrobin.

                     (12)

                     Procjena rizika za produljenje odobrenja aktivne tvari trifloksistrobin temelji se na ograničenom broju reprezentativnih uporaba, no time se ne ograničavaju uporabe za koje se mogu odobriti sredstva za zaštitu bilja koja sadržavaju trifloksistrobin. Stoga nije primjereno zadržati ograničenje za uporabu te tvari isključivo kao fungicida.

                     (13)

                     U skladu s člankom 14. stavkom 1. Uredbe (EZ) br. 1107/2009 u vezi s njezinim člankom 6. te s obzirom na postojeća znanstvena i tehnička saznanja, potrebno je, međutim, utvrditi određene uvjete i ograničenja. Posebno je primjereno zatražiti dodatne potvrdne informacije.

                     (14)

                     Provedbenu uredbu (EU) br. 540/2011 trebalo bi stoga na odgovarajući način izmijeniti.

                     (15)

                     Budući da postojeće odobrenje trifloksistrobina istječe 31. srpnja 2018., ova bi Uredba trebala stupiti na snagu što prije.

                     (16)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Produljenje odobrenja aktivne tvari
            Odobrenje aktivne tvari trifloksistrobin produljuje se kako je utvrđeno u Prilogu I.

            Članak 2.
            Izmjene Provedbene uredbe (EU) br. 540/2011
            Prilog Provedbenoj uredbi (EU) br. 540/2011 mijenja se u skladu s Prilogom II. ovoj Uredbi.

            Članak 3.
            Stupanje na snagu i datum primjene
            Ova Uredba stupa na snagu trećeg dana od dana objave u Službenom listu Europske unije.
            Primjenjuje se od 1. kolovoza 2018.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 26. srpnja 2018.

                  Za Komisiju

                  Predsjednik

               Jean-Claude JUNCKER

            (1)  SL L 309, 24.11.2009., str. 1.

            (2)  Direktiva Komisije 2003/68/EZ od 11. srpnja 2003. o izmjeni Direktive Vijeća 91/414/EEZ radi uvrštavanja trifloksistrobina, karfentrazon-etila, mezotriona, fenamidona i izoksaflutola kao aktivnih tvari (SL L 177, 16.7.2003., str. 12.).

            (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).

            (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

            (5)  Provedbena uredba Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (SL L 252, 19.9.2012., str. 26.).

            (6)  EFSA Journal 2017.;15(9):4980. Dostupno na internetu: www.efsa.europa.eu.

            PRILOG I.

                        Uobičajeni naziv, identifikacijski brojevi

                        Kemijski naziv prema IUPAC-u

                        Čistoća (1)

                        Datum odobrenja

                        Prestanak odobrenja

                        Posebne odredbe

                        Trifloksistrobin
                        CAS br. 141517-21-7
                        CIPAC br. 617

                        metil (E)-metoksiimino-{(E)-α-[1-(α,α,α-trifluoro-m-tolil)etilidenaminooksil]-o-tolil}acetat

                        ≥ 975 g/kg
                        AE 1344136 (najviše 4 g/kg)

                        1. kolovoza 2018.

                        31. srpnja 2033.

                        Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o produljenju za trifloksistrobin, a posebno njegovi dodaci I. i II.
                        U toj ukupnoj ocjeni države članice moraju obratiti posebnu pozornost na sljedeće:

                                    —

                                    zaštitu podzemnih voda ako se aktivna tvar primjenjuje u područjima s osjetljivim tlom i/ili nepovoljnim klimatskim uvjetima;

                                    —

                                    zaštitu vodenih organizama, pčela te ptica i sisavaca koji se hrane ribama.

                              Uvjeti uporabe prema potrebi uključuju mjere za smanjenje rizika.
                        Podnositelj zahtjeva mora Komisiji, državama članicama i Agenciji dostaviti potvrdne informacije o sljedećem:

                                    1.

                                    relevantnosti metabolita koji mogu biti prisutni u podzemnim vodama, uzimajući u obzir relevantno razvrstavanje trifloksistrobina u skladu s Uredbom (EZ) br. 1272/2008 Europskog parlamenta i Vijeća (2), osobito kao reproduktivno toksične tvari kategorije 2.;

                                    2.

                                    učinku postupaka pročišćavanja vode na vrstu ostataka prisutnih u površinskim i podzemnim vodama, kada se površinska odnosno podzemna voda zahvaća za vodu za piće.

                              Podnositelj zahtjeva mora dostaviti informacije iz točke 1. u roku od godinu dana od objave mišljenja Odbora za procjenu rizika Europske agencije za kemikalije (ECHA) na internetskim stranicama ECHA-a u pogledu trifloksistrobina, u skladu s člankom 37. stavkom 4. Uredbe (EZ) br. 1272/2008.
                        Podnositelj zahtjeva mora dostaviti informacije iz točke 2. u roku od dvije godine nakon što Komisija objavi smjernice za ocjenu učinka postupaka pročišćavanja vode na vrstu ostataka prisutnih u površinskim odnosno podzemnim vodama.

               (1)  Dodatni podaci o identifikaciji i specifikaciji aktivne tvari dostupni su u izvješću o pregledu.

               (2)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).

            PRILOG II.
            Prilog Provedbenoj uredbi (EU) br. 540/2011 mijenja se kako slijedi:

                        1.

                        U dijelu A briše se unos 59. za trifloksistrobin.

                        2.

                        U dijelu B dodaje se sljedeći unos:

                                    Br.

                                    Uobičajeni naziv, identifikacijski brojevi

                                    Kemijski naziv prema IUPAC-u

                                    Čistoća (1)

                                    Datum odobrenja

                                    Prestanak odobrenja

                                    Posebne odredbe

                                    „124

                                    Trifloksistrobin
                                    CAS br. 141517-21-7
                                    CIPAC br. 617

                                    metil (E)-metoksiimino-{(E)-α-[1-(α,α,α-trifluoro-m-tolil)etilidenaminooksil]-o-tolil}acetat

                                    ≥ 975 g/kg
                                    AE 1344136 (najviše 4 g/kg)

                                    1. kolovoza 2018.

                                    31. srpnja 2033.

                                    Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o produljenju za trifloksistrobin, a posebno njegovi dodaci I. i II.
                                    U toj ukupnoj ocjeni države članice moraju obratiti posebnu pozornost na sljedeće:

                                                —

                                                zaštitu podzemnih voda ako se aktivna tvar primjenjuje u područjima s osjetljivim tlom i/ili nepovoljnim klimatskim uvjetima;

                                                —

                                                zaštitu vodenih organizama, pčela te ptica i sisavaca koji se hrane ribama.

                                          Uvjeti uporabe prema potrebi uključuju mjere za smanjenje rizika.
                                    Podnositelj zahtjeva mora Komisiji, državama članicama i Agenciji dostaviti potvrdne informacije o sljedećem:

                                                1.

                                                relevantnosti metabolita koji mogu biti prisutni u podzemnim vodama, uzimajući u obzir relevantno razvrstavanje trifloksistrobina u skladu s Uredbom (EZ) br. 1272/2008, osobito kao reproduktivno toksične tvari kategorije 2.;

                                                2.

                                                učinku postupaka pročišćavanja vode na vrstu ostataka prisutnih u površinskim i podzemnim vodama, kada se površinska odnosno podzemna voda zahvaća za vodu za piće.

                                          Podnositelj zahtjeva mora dostaviti informacije iz točke 1. u roku od godinu dana od objave mišljenja Odbora za procjenu rizika Europske agencije za kemikalije (ECHA) na internetskim stranicama ECHA-a u pogledu trifloksistrobina, u skladu s člankom 37. stavkom 4. Uredbe (EZ) br. 1272/2008.
                                    Podnositelj zahtjeva mora dostaviti informacije iz točke 2. u roku od dvije godine nakon što Komisija objavi smjernice za ocjenu učinka postupaka pročišćavanja vode na vrstu ostataka prisutnih u površinskim odnosno podzemnim vodama.”

               (1)  Dodatni podaci o identifikaciji i specifikaciji aktivne tvari dostupni su u izvješću o pregledu.


title: Provedbena uredba Komisije (EU) 2018/1130 оd 13. kolovoza 2018. o odobravanju cipermetrina kao postojeće aktivne tvari za uporabu u biocidnim proizvodima vrste 18 (Tekst značajan za EGP.)

text:
                  14.8.2018

                  HR

                  Službeni list Europske unije

                  L 205/8

         PROVEDBENA UREDBA KOMISIJE (EU) 2018/1130
         оd 13. kolovoza 2018.
         o odobravanju cipermetrina kao postojeće aktivne tvari za uporabu u biocidnim proizvodima vrste 18
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 89. stavak 1. treći podstavak,
         budući da:

                     (1)

                     Delegiranom uredbom Komisije (EU) br. 1062/2014 (2) utvrđen je popis postojećih aktivnih tvari koje treba ocijeniti radi njihova mogućeg odobrenja za uporabu u biocidnim proizvodima. Taj popis uključuje cipermetrin.

                     (2)

                     Cipermetrin je ocijenjen za uporabu u proizvodima vrste 18, „Insekticidi, akaricidi i proizvodi za suzbijanje drugih člankonožaca”, kako je utvrđena u Prilogu V. Uredbi (EU) br. 528/2012.

                     (3)

                     Belgija je imenovana državom članicom izvjestiteljicom te je njezino nadležno ocjenjivačko tijelo 15. travnja 2015. podnijelo izvješće o ocjeni, zajedno sa svojim preporukama.

                     (4)

                     U skladu s člankom 7. stavkom 2. Delegirane uredbe (EU) br. 1062/2014 Odbor za biocidne proizvode 5. svibnja 2017. sastavio je mišljenje Europske agencije za kemikalije, uzimajući u obzir zaključke nadležnog ocjenjivačkog tijela (3).

                     (5)

                     U skladu s tim mišljenjem može se očekivati da će biocidni proizvodi vrste 18 koji sadržavaju cipermetrin ispuniti zahtjeve iz članka 19. stavka 1. točke (b) Uredbe (EU) br. 528/2012 ako se zadovolje određene specifikacije i uvjeti koji se odnose na njihovu uporabu.

                     (6)

                     Stoga je primjereno odobriti cipermetrin za uporabu u biocidnim proizvodima vrste 18, podložno određenim specifikacijama i uvjetima.

                     (7)

                     Nadalje, tijekom studije probira provedene u okviru pripreme procjene učinka koju je provela Komisija u pogledu različitih mogućnosti utvrđivanja kriterija za određivanje endokrinih disruptora utvrđena je potreba za provođenjem daljnjih ispitivanja cipermetrina kao potencijalnog enodokrinog disruptora (4). Ocjena potencijalnih endokrino štetnih svojstava cipermetrina bit će provedena i u kontekstu Uredbe (EZ) br. 1107/2009 Europskog parlamenta i Vijeća (5) te se očekuje da će njezini zaključci biti dostupni do kraja 2018. Ovisno o rezultatima te ocjene Komisija će razmotriti potrebu za preispitivanjem odobrenja cipermetrina kao aktivne tvari za uporabu u biocidnim proizvodima u skladu s člankom 15. Uredbe (EU) br. 528/2012.

                     (8)

                     Prije odobrenja aktivne tvari zainteresiranim bi stranama trebalo omogućiti primjereno razdoblje za poduzimanje pripremnih mjera potrebnih za ispunjavanje novih zahtjeva.

                     (9)

                     Mjere predviđene ovom Uredbom u skladu su s mišljenjem Stalnog odbora za biocidne proizvode,

               DONIJELA JE OVU UREDBU:

            Članak 1.
            Cipermetrin se odobrava kao aktivna tvar za uporabu u biocidnim proizvodima vrste 18, podložno specifikacijama i uvjetima iz Priloga.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 13. kolovoza 2018.

                  Za Komisiju

                  Predsjednik

               Jean-Claude JUNCKER

            (1)  SL L 167, 27.6.2012., str. 1.

            (2)  Delegirana uredba Komisije (EU) br. 1062/2014 оd 4. kolovoza 2014. o programu rada za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012 Europskog parlamenta i Vijeća (SL L 294, 10.10.2014., str. 1.).

            (3)  Mišljenje Odbora za biocidne proizvode o zahtjevu za odobrenje aktivne tvari cipermetrin, vrsta proizvoda: PT 18, ECHA/BPC/153/2017, doneseno 5. svibnja 2017.

            (4)  COM (2016) 350 final.

            (5)  Uredba (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (SL L 309, 24.11.2009., str. 1.).

            PRILOG

                        Uobičajeni naziv

                        Kemijski naziv prema IUPAC-u
                        Identifikacijski brojevi

                        Najmanji stupanj čistoće aktivne tvari (1)

                        Datum odobrenja

                        Datum isteka odobrenja

                        Vrsta proizvoda

                        Posebne odredbe

                        Cipermetrin

                        Kemijski naziv prema IUPAC-u:
                        cipermetrin cis:trans 40:60; (RS)-α-ciano-3 fenoksibenzil-(1RS)-cis,trans-3-(2,2-diklorovinil)-2,2-dimetilciklopropan karboksilat
                        EZ br.: 257-842-9
                        CAS br.: 52315-07-8

                        ≥ 92 % masenog udjela
                        Omjer izomera: cis:trans 40:60

                        1. lipnja 2020.

                        31. svibnja 2030.

                        18

                        Odobrenja za biocidne proizvode podliježu sljedećim uvjetima:

                                    1.

                                    Pri ocjeni proizvoda posebna se pozornost posvećuje izloženosti, rizicima i učinkovitosti povezanima sa svakom uporabom na koju se odnosi zahtjev za odobrenje, a koja nije proučena u okviru procjene rizika za aktivnu tvar na razini Unije.

                                    2.

                                    S obzirom na rizike utvrđene za ocijenjene uporabe, pri ocjeni proizvoda posebna se pozornost posvećuje:

                                                (a)

                                                profesionalnim korisnicima;

                                                (b)

                                                sekundarnoj izloženosti dojenčadi i male djece;

                                                (c)

                                                površinskim vodama u slučaju:

                                                            i.

                                                            primjene na površinama u zatvorenim prostorima; i

                                                            ii.

                                                            vanjske primjene na zidovima i oko zgrada u urbanim područjima;

                                                (d)

                                                tlu u slučaju:

                                                            i.

                                                            primjene na površinama u zatvorenim prostorima;

                                                            ii.

                                                            vanjske primjene na zidovima u urbanim i ruralnim područjima; i

                                                            iii.

                                                            primjene oko zgrada u ruralnim područjima;

                                                (e)

                                                sedimentima u slučaju:

                                                            i.

                                                            primjene na površinama, primjene kemijske barijere i tretiranja napuklina i pukotina u zatvorenim prostorima; i

                                                            ii.

                                                            vanjske primjene na zidovima i oko zgrada u urbanim područjima;

                                                (f)

                                                podzemnim vodama u slučaju vanjske primjene na zidovima i oko zgrada u urbanim područjima.

                                    3.

                                    Za proizvode čiji se ostaci mogu nalaziti u hrani ili hrani za životinje treba provjeriti je li potrebno odrediti nove ili izmijeniti postojeće maksimalne razine ostataka (MRO) u skladu s Uredbom (EZ) br. 470/2009 Europskog parlamenta i Vijeća (2) ili Uredbom (EZ) br. 396/2005 Europskog parlamenta i Vijeća (3) te poduzeti sve odgovarajuće mjere za smanjenje rizika kako bi se osiguralo da se ne prekorače primjenjivi MRO-i.

               (1)  Čistoća navedena u ovom stupcu bila je najmanji stupanj čistoće ocijenjene aktivne tvari. Aktivna tvar u proizvodu stavljenom na tržište može biti jednake ili različite čistoće ako je dokazano da je tehnički ekvivalentna ocijenjenoj aktivnoj tvari.

               (2)  Uredba (EZ) br. 470/2009 Europskog parlamenta i Vijeća od 6. svibnja 2009. o propisivanju postupaka Zajednice za određivanje najvećih dopuštenih količina rezidua farmakološki djelatnih tvari u hrani životinjskog podrijetla, o stavljanju izvan snage Uredbe Vijeća (EEZ) br. 2377/90 i o izmjeni Direktive 2001/82/EZ Europskog parlamenta i Vijeća i Uredbe (EZ) br. 726/2004 Europskog parlamenta i Vijeća (SL L 152, 16.6.2009., str. 11.).

               (3)  Uredba (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (SL L 70, 16.3.2005., str. 1.).


title: Provedbena uredba Komisije (EU) 2018/1132 оd 13. kolovoza 2018. o odobravanju promjene označivanja i posebnog zahtjeva za označivanje nove hrane sintetski zeaksantin u skladu s Uredbom (EU) 2015/2283 Europskog parlamenta i Vijeća i o izmjeni Provedbene uredbe Komisije (EU) 2017/2470 (Tekst značajan za EGP.)

text:
                  14.8.2018

                  HR

                  Službeni list Europske unije

                  L 205/15

         PROVEDBENA UREDBA KOMISIJE (EU) 2018/1132
         оd 13. kolovoza 2018.
         o odobravanju promjene označivanja i posebnog zahtjeva za označivanje nove hrane sintetski zeaksantin u skladu s Uredbom (EU) 2015/2283 Europskog parlamenta i Vijeća i o izmjeni Provedbene uredbe Komisije (EU) 2017/2470
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2015/2283 Europskog parlamenta i Vijeća od 25. studenoga 2015. o novoj hrani, o izmjeni Uredbe (EU) br. 1169/2011 Europskog parlamenta i Vijeća i o stavljanju izvan snage Uredbe (EZ) br. 258/97 Europskog parlamenta i Vijeća i Uredbe Komisije (EZ) br. 1852/2001 (1), a posebno njezin članak 12.,
         budući da:

                     (1)

                     Uredbom (EU) 2015/2283 predviđeno je da se samo nova hrana odobrena i uvrštena u popis Unije smije stavljati na tržište u Uniji.

                     (2)

                     Na temelju članka 8. Uredbe (EU) 2015/2283 donesena je Provedbena uredba Komisije (EU) 2017/2470 (2) kojom je utvrđen Unijin popis odobrene nove hrane.

                     (3)

                     Komisija je na temelju članka 12. Uredbe (EU) 2015/2283 dužna podnijeti nacrt provedbenog akta o stavljanju nove hrane na tržište Unije i ažuriranju popisa Unije.

                     (4)

                     Prirodni zeaksantin sastavni je dio uobičajene ljudske prehrane jer je prisutan u mnogim vrstama voća i zelenog povrća te u žumanjku jajeta. Trenutačno se upotrebljava i u dodacima prehrani u smislu Direktive 2002/46/EZ Europskog parlamenta i Vijeća (3).

                     (5)

                     Provedbenom odlukom Komisije 2013/49/EU (4) odobreno je, u skladu s Uredbom (EZ) br. 258/97 Europskog parlamenta i Vijeća (5), stavljanje na tržište sintetskog zeaksantina kao novog sastojka hrane u dodacima prehrani pri najvećoj razini unosa do 2 mg dnevno. Pri označivanju hrane koja sadržava sintetski zeaksantin odobren Provedbenom odlukom 2013/49/EU navodi se „sintetski zeaksantin”.

                     (6)

                     Društvo DSM Nutritional Products Europe („podnositelj zahtjeva”) podnijelo je 23. veljače 2018. zahtjev Komisiji za odobrenje promjene označivanja i posebnih zahtjeva za označivanje sintetskog zeaksantina u smislu članka 10. stavka 1. Uredbe (EU) 2015/2283. U zahtjevu je zatraženo brisanje pojma „sintetski” iz označivanja te nove hrane kako je navedeno na popisu Unije te iz označivanja hrane koja sadržava taj pojam.

                     (7)

                     Podnositelj zahtjeva tvrdi da je promjena označivanja i zahtjeva za označivanje zeaksantina nužna kako bi se ublažio mogući negativan gospodarski učinak koji bi mogao nastati zbog uporabe pojma „sintetski” na oznakama dodataka prehrani koji sadržavaju sintetski zeaksantin, i to zbog negativne konotacije pojma „sintetski”. Podnositelj zahtjeva također tvrdi da gospodarski subjekti koji na tržište stavljaju dodatke prehrani koji sadržavaju odobrenu sintetsku novu hranu koja nije označena pojmom „sintetski”, najvjerojatnije nisu izloženi tom mogućem negativnom gospodarskom učinku.

                     (8)

                     Trenutačno se na Unijinu popisu odobrene nove hrane nalaze brojne sintetske tvari koje imaju ekvivalente prirodnog podrijetla, a oba se oblika upotrebljavaju kao dodaci prehrani. Međutim, te sintetske tvari na Unijinu popisu nisu navedene kao sintetske tvari niti su tako označene. Promjenom označivanja sintetskog zeaksantina osigurat će se dosljednost u označivanju tih sintetskih tvari.

                     (9)

                     Nema promjena u predloženim uporabama i razinama uporabe zeaksantina ako se upotrebljava kao sastojak u dodacima prehrani i razmatranja u pogledu sigurnosti na kojima se temeljilo odobrenje sintetskog zeaksantina Provedbenom odlukom 2013/49/EU i dalje su valjana, stoga ta promjena ne izaziva zabrinutost u pogledu sigurnosti. Uzimajući te legitimne čimbenike u obzir, predložene promjene u skladu su s člankom 12. stavkom 1. Uredbe (EU) 2015/2283.

                     (10)

                     Provedba novog zahtjeva za označivanje u skladu s tom provedbenom uredbom mogla bi uključivati promjene za subjekte koji trenutačno stavljaju sintetski zeaksantin na tržište. Stoga je primjereno predvidjeti prijelazno razdoblje.

                     (11)

                     Direktivom 2002/46/EZ utvrđuju se zahtjevi o dodacima prehrani. Promjenu označivanja i posebnog zahtjeva za označivanje zeaksantina trebalo bi odobriti ne dovodeći u pitanje tu direktivu.

                     (12)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.

               1.   Unos na Unijin popis odobrene nove hrane kako je predviđeno člankom 8. Uredbe (EU) 2015/2283 koji se odnosi na tvar zeaksantin mijenja se kako je navedeno u Prilogu ovoj Uredbi.

               2.   Unos na popis Unije iz prvog stavka uključuje uvjete uporabe i zahtjeve za označivanje utvrđene u Prilogu ovoj Uredbi.

               3.   Odobrenjem iz ovog članka ne dovode se u pitanje odredbe Direktive 2002/46/EZ.

            Članak 2.
            Prilog Provedbenoj uredbi (EU) 2017/2470 mijenja se u skladu s Prilogom ovoj Uredbi.

            Članak 3.
            Dodaci prehrani koji sadržavaju sintetski zeaksantin i koji su u skladu s Uredbom (EU) 2015/2283 kako se primjenjivala prije stupanja na snagu ove Uredbe mogu se stavljati na tržište do 3. rujna 2019. i mogu ostati na tržištu do iscrpljenja zaliha.

            Članak 4.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 13. kolovoza 2018.

                  Za Komisiju

                  Predsjednik

               Jean-Claude JUNCKER

            (1)  SL L 327, 11.12.2015., str. 1.

            (2)  Provedbena uredba Komisije (EU) 2017/2470 оd 20. prosinca 2017. o utvrđivanju Unijina popisa nove hrane u skladu s Uredbom (EU) 2015/2283 Europskog parlamenta i Vijeća o novoj hrani (SL L 351, 30.12.2017., str. 72.).

            (3)  Direktiva 2002/46/EZ Europskog parlamenta i Vijeća od 10. lipnja 2002. o usklađivanju zakona država članica u odnosu na dodatke prehrani (SL L 183, 12.7.2002., str. 51.).

            (4)  Provedbena odluka Komisije 2013/49/EU od 22. siječnja 2013. o odobravanju stavljanja na tržište sintetskog zeaksantina kao novog sastojka hrane u skladu s Uredbom (EZ) br. 258/97 Europskog parlamenta i Vijeća (SL L 21, 24.1.2013., str. 32.).

            (5)  Uredba (EZ) br. 258/97 Europskog parlamenta i Vijeća o novoj hrani i sastojcima nove hrane (SL L 43, 14.2.1997., str. 1.).

            PRILOG
            U tablici 1. (Odobrena nova hrana) Priloga Provedbenoj uredbi (EU) 2017/2470 unos za „Zeaksantin” zamjenjuje se sljedećim:

                           Odobrena nova hrana

                           Uvjeti pod kojima se nova hrana može upotrebljavati

                           Dodatni posebni zahtjevi za označivanje proizvoda

                           „Zeaksantin

                              Određena kategorija hrane

                              Najveće dopuštene količine

                           Pri označivanju hrane koja sadržava novu hranu navodi se ‚Zeaksantin’.”

                           Dodaci prehrani u smislu Direktive 2002/46/EZ

                           2 mg dnevno


title: Provedbena uredba Komisije (EU) 2018/1128 оd 9. kolovoza 2018. o izmjeni Provedbene uredbe (EU) br. 1354/2011 o otvaranju godišnjih carinskih kvota Unije za ovce i koze te ovčje i kozje meso

text:
                  14.8.2018

                  HR

                  Službeni list Europske unije

                  L 205/1

         PROVEDBENA UREDBA KOMISIJE (EU) 2018/1128
         оd 9. kolovoza 2018.
         o izmjeni Provedbene uredbe (EU) br. 1354/2011 o otvaranju godišnjih carinskih kvota Unije za ovce i koze te ovčje i kozje meso
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 187. točke (a) i (b),
         budući da:

                     (1)

                     Provedbenom uredbom Komisije (EU) br. 1354/2011 (2) predviđeno je otvaranje godišnjih carinskih kvota Unije za uvoz ovaca i koza te ovčjeg i kozjeg mesa, među ostalim iz Islanda.

                     (2)

                     Člankom 4. Provedbene uredbe (EU) br. 1354/2011 propisuje se da carinskim kvotama koje su otvorene tom uredbom treba upravljati u skladu s člancima od 49. do 54. Provedbene uredbe Komisije (EU) 2015/2447 (3).

                     (3)

                     Europska unija i Island potpisali su 23. ožujka 2017. Sporazum u obliku razmjene pisama (dalje u tekstu: „Sporazum”) o dodatnim trgovinskim povlasticama za poljoprivredne proizvode. Potpisivanje Sporazuma u ime Unije odobreno je Odlukom Vijeća (EU) 2016/2087 (4), a njegovo sklapanje Odlukom Vijeća (EU) 2017/1913 (5).

                     (4)

                     U skladu s Prilogom V. Sporazumu, Unija je Uredbom (EU) 2018/562 (6) izmijenila Uredbu (EU) br. 1354/2011. Izmjenom su povećane količine postojećih bescarinskih kvota za Island za ovčje i kozje meso razvrstano u tarifne brojeve 0204 i 0210 te otvorena godišnja bescarinska kvota Unije za prerađeno ovčje meso razvrstano u podbroj 1602 90.

                     (5)

                     Količine za kvote ovčjeg i kozjeg mesa kojima se upravlja na temelju Provedbene uredbe (EU) br. 1354/2011 izražene su kao ekvivalent mase trupa, dok je u Sporazumu predviđeno da se količine izražavaju u tonama proizvoda. Stoga je primjereno upravljanje carinskim kvotama Unije utvrđenima u Sporazumu predvidjeti u posebnoj Uredbi koju treba donijeti kako bi se osiguralo nesmetano upravljanje kvotama u skladu s Uredbom (EU) br. 952/2013 Europskog parlamenta i Vijeća (7). U skladu s tim, istodobno bi te carinske kvote trebalo izbrisati iz Provedbene uredbe (EU) br. 1354/2011 na temelju Uredbe (EU) br. 1308/2013.

                     (6)

                     Stoga je potrebno na odgovarajući način izmijeniti Provedbenu uredbu (EU) br. 1354/2011.

                     (7)

                     Nova uredba kojom se otvaraju uvozne carinske kvote za ovčje i kozje meso te prerađeno ovčje meso podrijetlom s Islanda donesena u skladu s Uredbom (EU) br. 952/2013 primjenjivat će se od 1. rujna 2018. Stoga bi se odgovarajuće izmjene Provedbene uredbe (EU) br. 1354/2011 trebale primjenjivati od istog datuma.

                     (8)

                     Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

               DONIJELA JE OVU UREDBU:

            Članak 1.
            Provedbena uredba (EU) br. 1354/2011 mijenja se kako slijedi:

                        1.

                        U članku 3. stavku 2. točka (e) briše se.

                        2.

                        Prilog se zamjenjuje tekstom iz Priloga ovoj Uredbi.

            Članak 2.
            Ova Uredba stupa na snagu trećeg dana od dana objave u Službenom listu Europske unije.
            Primjenjuje se od 1. rujna 2018.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 9. kolovoza 2018.

                  Za Komisiju,

                  u ime predsjednika,

               Günther OETTINGER

                  Član Komisije

            (1)  SL L 347, 20.12.2013., str. 671.

            (2)  Provedbena uredba Komisije (EU) br. 1354/2011 od 20. prosinca 2011. o otvaranju godišnjih carinskih kvota Unije za ovce i koze te ovčje i kozje meso (SL L 338, 21.12.2011., str. 36.).

            (3)  Provedbena uredba Komisije (EU) 2015/2447 оd 24. studenoga 2015. o utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o utvrđivanju Carinskog zakonika Unije (SL L 343, 29.12.2015., str. 558.).

            (4)  Odluka Vijeća (EU) 2016/2087 od 14. studenoga 2016. o potpisivanju, u ime Europske unije, Sporazuma u obliku razmjene pisama između Europske unije i Islanda o dodatnim trgovinskim povlasticama za poljoprivredne proizvode (SL L 324, 30.11.2016., str. 1.).

            (5)  Odluka Vijeća (EU) 2017/1913 od 9. listopada 2017. o sklapanju Sporazuma u obliku razmjene pisama između Europske unije i Islanda o dodatnim trgovinskim povlasticama za poljoprivredne proizvode (SL L 274, 24.10.2017., str. 57.).

            (6)  Provedbena uredba Komisije (EU) 2018/562 оd 9. travnja 2018. o izmjeni Provedbene uredbe (EU) br. 1354/2011 o otvaranju godišnjih carinskih kvota Unije za ovce i koze te ovčje i kozje meso (SL L 94, 12.4.2018., str. 4.).

            (7)  Uredba (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL L 269, 10.10.2013., str. 1.).

            PRILOG
            „

                     PRILOG
                     CARINSKE KVOTE UNIJE ZA OVČJE I KOZJE MESO (u tonama (t) ekvivalenta mase trupa)

                                 Oznake KN

                                 Pristojba ad valorem

                                 (%)

                                 Posebna pristojba
                                 EUR/100 kg

                                 Redni broj prema redoslijedu zaprimanja zahtjeva

                                 Podrijetlo

                                 Godišnja količina u tonama ekvivalenta mase trupa

                                 Žive životinje
                                 (koeficijent = 0,47)

                                 Meso od janjadi bez kostiju (1)

                                 (koeficijent = 1,67)

                                 Meso od ovnova ili ovaca bez kostiju (2)

                                 (koeficijent = 1,81)

                                 Meso s kostima i trupovi
                                 (koeficijent = 1,00)

                                 0204

                                 Nula

                                 Nula

                                 —

                                 09.2101

                                 09.2102

                                 09.2011

                                 Argentina

                                 23 000

                                 —

                                 09.2105

                                 09.2106

                                 09.2012

                                 Australija

                                 19 186

                                 —

                                 09.2109

                                 09.2110

                                 09.2013

                                 Novi Zeland

                                 228 254

                                 —

                                 09.2111

                                 09.2112

                                 09.2014

                                 Urugvaj

                                 5 800

                                 —

                                 09.2115

                                 09.2116

                                 09.1922

                                 Čile (3)

                                 8 000

                                 —

                                 09.2121

                                 09.2122

                                 09.0781

                                 Norveška

                                 300

                                 —

                                 09.2125

                                 09.2126

                                 09.0693

                                 Grenland

                                 100

                                 —

                                 09.2129

                                 09.2130

                                 09.0690

                                 Farski otoci

                                 20

                                 —

                                 09.2131

                                 09.2132

                                 09.0227

                                 Turska

                                 200

                                 —

                                 09.2171

                                 09.2175

                                 09.2015

                                 Ostale (4)

                                 200

                                 —

                                 09.2178

                                 09.2179

                                 09.2016

                                    Erga omnes
                                     (5)

                                 200

                                 0104 10 30
                                 0104 10 80
                                 0104 20 90

                                 10

                                 Nula

                                 09.2181

                                 —

                                 —

                                 09.2019

                                    Erga omnes
                                     (5)

                                 92

               ”

               (1)  Uključujući meso od jarića.

               (2)  Uključujući kozje meso koje nije meso od jarića.

               (3)  Carinska kvota za Čile povećava se za 200 tona godišnje.

               (4)  „Ostale” znači sve članice WTO-a osim Argentine, Australije, Novog Zelanda, Urugvaja, Čilea, Grenlanda i Islanda.

               (5)  „Erga omnes” znači sve zemlje podrijetla uključujući one navedene u ovoj tablici.